ToekomsVenster: Wees bly(Foto: Colette Schultz) Wees altyd bly in die Here! Ek herhaal: Wees bly! – Filippense 4:4 Die lente is amptelik met ons, en is dit nie louter vreugde nie. Al die seisoene is kosbaar en elkeen het sy besondere aantrekkingskrag. Sommige mense is boonop eerder wintermense as somermense, eerder lief vir herfs as vir die lente. Ek vind dit interessant en amper moeilik om te glo dat ŉ mens die koue, doodsheid en somberheid van die winter kan waardeer maar so verskil ons van mekaar nie waar nie. Ek is onbeskaamd ŉ somermens en die lente is mos die voorspel na die somer. Lente spel nuwe lewe, moontlikhede en potensiaal. Lente is kleur-, geur- en vreugderyk. Lente is die seisoen van blydskap, van uitbundige vreugde, van kinderlike uitbundigheid. Lente laat jou dans, tiekiedraai, sommer verspot wees en kanse waag. God is in die winter, die herfs en die somer maar ek dink God is lente. Die nuwe lewe wat Hy vir en namens ons kom bewerk, het getuig daarvan. Die teken dat lente aangebreek het, is die leë graf. Die dood kon die Messias nie hou nie en na dese ook nie vir ons as gelowiges nie. Paulus bevind hom in die tronk in Rome en omstandighede is alles behalwe ideaal. Sy bewegingsvryheid is ingeperk alhoewel dit lyk of hy besoekers kan ontvang en briewe skryf. Epafroditos van Filippi, die eerste Christelike gemeente op Europese bodem wat deur Paulus en sommige van sy kollegas gestig is en Paulus het ŉ besondere band. Lidia die purperverkoopster en ŉ aantal vroue het op die rivieroewer bymekaar gekom waar Paulus hulle ontmoet het. Die getuienis aangaande Jesus het haar diep getref en sy en haar huisgesin is gedoop. So het die gemeente amptelik rondom ŉ vrou uit die gemeenskap ontstaan. Paulus is beïndruk met die gemeente se geloofsvertroue, hul opregte vroomheid en gewilligheid om hom in sy omswerwinge by te staan. Epafroditos bring juis ŉ geldelike bydrae om voorsiening te maak vir Paulus se behoeftes. Na ŉ ernstige siekbed word Epafroditos teruggestuur na sy tuisgemeente met die brief wat Paulus aan hulle gerig het. Die brief is ŉ blydskapsbrief, ŉ lentebrief. Omstandighede bepaal nie ons vreugde nie. Ons blydskap is in Christus en dit sê alles.